ኢትዮ ቴሌኮምን ከ40 ሚሊዮን ብር በላይ ገቢ አሳጥተዋል የተባሉ ተከሳሾች በእስራት ተቀጡ
ከደቡብ አፍሪካ በሕገወጥ መንገድ የቴሌኮም መሣሪያዎችን ወደ ኢትዮጵያ በማስገባትና በሕገወጥ መንገድ ዓለም አቀፍ ጥሪዎችን በማስደወል፣ ኢትዮ ቴሌኮም ከ40 ሚሊዮን ብር በላይ እንዲያጣ አድርገዋል የተባሉ ተከሳሾች፣ ማክሰኞ መጋቢት 6 ቀን 2008 ዓ.ም. በ15 ዓመታት ጽኑ እስራት እንዲቀጡ ተፈረደባቸው፡፡የክሱን ሒደት ሲከታተልና ሲመረምር የከረመው የፌዴራል ከፍተኛ ፍርድ ቤት ሦስተኛ ወንጀል ችሎት የቅጣት ፍርዱን ያስተላለፈው ብርሃኑ አዱኛ፣ ዜና ተክሉና አመሐ ተክሉ በተባሉ ተከሳሾች ላይ ነው፡፡ ዜና ተክሉና አመሐ ተክሉ ቅጣቱ የተላለፈባቸው በሌሉበት ነው፡፡ፍርደኞቹ ወንጀሉን የፈጸሙት የወንጀሉ አካል መሆኑ ከተጠቀሰው ደቡብ አፍሪካ ከሚገኘው ኦኔክስ ግሎባል ሆልዲንግ ከሚባል የቴሌኮም ኩባንያ ሥራ አስኪያጅ ሚስተር ናዲቶም ከተባለ ግለሰብ ጋር፣ በመመሳጠርና ሕገወጥ የቴሌኮም መሣሪያዎችን ወደ አገር ውስጥ በማስገባት መሆኑን የከሳሽ ዓቃቤ ሕግ ክስ ያስረዳል፡፡ዓቃቤ ሕግ በተለያዩ ጊዜያት የቴሌኮም መሣሪያዎችን ከ2004 ዓ.ም. ጀምሮ ወደ አገር ውስጥ በማስገባት፣ ከኢትዮ ቴሌኮም የኢንተርኔት አገልግሎት ለመስጠት የሚያስችል ፈቃድ ሳይኖራቸው ከውጭ አገር ለኢንተርኔት አገልግሎት መጠቀሚያ በተዘረጋ መስመር ላይ የሚተላለፍ የስልክ ጥሪዎችን በመቀበል፣ ኢትዮ ቴሌኮም ለዓለም አቀፍ አገልግሎት የዘረጋውን መስመር መጥለፋቸውን በክሱ ዘርዝሮ አቅርቧል፡፡ከኢትዮ ቴሌኮም ሲስተም ውጪ ጥሪዎች በሕገወጥ መሣሪያዎች አማካይነት ወደ አገር ውስጥ እንዲገቡ በማድረግ ሕገወጥ ተግባር መፈጸማቸውን፣ በደቡብ አፍሪካ ከሚገኘው ተባባሪያቸው የተላከላቸውን ‹ጌትዌይና ቴለርኔት› የተሰኙ ከዘጠኝ በላይ መሣሪያዎች፣ በሶማሊላንድ ሐርጌሳ በኩል በሕገወጥ መንገድ ማስገባታቸውንም ክሱ ያብራራል፡፡ፍርደኞቹ በቶጎ ጫሌ በኩል ሕገወጥ መሣሪያዎቹን በማስገባት ዓለም አቀፍ ጥሪዎችን ማስደወላቸውም ተገልጿል፡፡ፍርደኞቹ በኬንያ በኩልም ሕገወጥ መሣሪያዎችን በማስገባትና ከሚስተር ናዲቶም መመርያ በመቀበልና በመገጣጠም፣ 40 ሺሕ ደቂቃዎችን በማስደወል ቫትን ጨምሮ የ40 ሚሊዮን 521 ሺሕ ብር ጉዳት ማድረሳቸውን ክሱ ያብራራል፡፡